Sivuliilghii aghnegha santillghem.
Ighivgaani tawani maligsaaghtet qerngughutkat.
Alingluteng Jews‑et igleghutistengitneng,
amiget maghqatngastekiit.
Jesus tagiluni akulangitgun nekevluni pikii,
“Nekeggmelleq elpesinilli.”
Tawaten piluni,
kelgutkii iiggenillu saninillu,
enkaam maligsaaghtet quyaghllakat esghaghluku Ataneq.
Taagken Jesus‑em pilaataqii,
“Nekeggmelleq elpesinilli.
Katam tawaten Atam kayagtellghatun whanga,
tawateghpigaq kayagtamsi.”
Tawaten piluni,
aneghziigluki pikii,
“Tuguklightekek Agleghnalghiik Taghneghak.
Seghevuskufsiki kinkut alngunak seghleghqellghitneng,
Kiyaghneghem seghevulleqii.
Seghevunneghilkufsiki,
Kiyaghneghem seghevunnaanghitii.”
Thomas,
(aatghan aallgha Malghi) maligsaaghtenisimangilnguq Jesus‑em takwaaqngaki.
Thomas qula maalghuk siipneqegkangat maligsaaghtet.
Ilangita maligsaaghtet ungipaatkaat Thomas,
“Esghaamaaghput Ataneq!”
Iwernga Thomas‑em pikii,
“Ugpeqnaanghitaqa wetkuqun esghaqumki tuquuqallghi iigganilnguut.
Ugpeqnaanghitaqallu wetkuqun saaftekumki tuquuqallghetlu,
saninganilnguqlu panalleq.”
Santilleq ataasiq atughluku maligsaaghtet tawanllaataqat mangteghami,
Thomas‑llu tawanlenguq.
Amiget maghqatngaghngaata Jesus‑em iteghvikluki nekevegkaq akulangitgun.
Pikii,
“Nekeggmelleq elpesinilli.”
Taagken Thomas pikaa,
“Esghaghluki iiggenka saaftiki,
saaftigullu sanika.
Aygughitiqefqaavegngam,
ugpeghi.”
Thomas‑em pikaa,
“Atanemni,
Kiyaghnemni!”
Taagken Jesus‑em pikaa,
“Ugpeqiiten qayughllak esghaqevnga.
Quyanaghhalek tamaakut ugpelghiit esghaghpenanga.”
Jesus uglaghngaan allaaghlluwhaghtiighaataqaaguq esghaamanghitni maligsaaghtemi,
igaqumangilnguugut ukuni igani.
Iwernga ukut igaqngalghiit igaqegkaagut elpesinun ugpeqesqelluku Jesus,
Christ‑angutanga,
Ighnegha Kiyaghneghem.
Ugpeqelleghpesigun unguvallengellequsi Aatghakun.